U Nišu - se nastavlja drama stanara zgrade u Ulici Ćirila i Metodija, koji su stanove kupili, a investitor ih stavio pod hipoteku i nije vratio kredit banci. Banka je danas preko izvršitelja organizovala javnu prodaju pet stanova - tri su prodata, dva nisu, jer su stanari molili i ubedili kupce da odustanu.

Izvor: N1

Oni imaju fiskalne račune, ugovore sa pečatom suda, ali još ne i stanove koje su platili. Posle dve neuspele javne prodaje, sledi postupak neposredne pogodbe sa bankom, u kojoj će stanove ili ponovo kupiti oni, ili neko drugi.

Pratili smo razgledanje stanova pred licitaciju. Danas pratimo javnu prodaju pet stanova u ulici Ćirila i Metodija 17. Najmanji je oko 16 kvadrata, u njemu živi samohrana majka sa sinom.

Prema odluci izvršitelja, javna prodaja otvorena je za javnost ali ne i za kamere.

Došlo je desetak zainteresovanih kupaca iz Niša, Leskovca, Rume, koji su uplatili 10 odsto vrednosti stanova da bi učestvovali, a na licitaciji, cena stanova je od tržišne za 55 odsto manja.

Prvi na prodaju stan broj 20 u kome živi porodica Radisavljević. Do sada su da se stan koji su platili proda pokušavali da spreče pred sudom, a danas su, kažu, morali da urade jedino što je preostalo – da zamole kupce da odustanu.

"Ako smo ovo preživeli, mislim da ćemo preživeti sve u životu... Ovo je priča o životu porodice od tri generacije", kaže Dragan Radisavljević.

Neda Stanković kaže da je imala sreće, da njen stan nije prodat, a da se nada da će i ostali čiji su stanovi na licitaciji dobro proći.

Nisu dobro prošli. Tri stana, čiji vlasnici nisu bili tu da zamole kupce da odustanu, danas su prodata. Za stan 41, Olivere Perišić, do kraja je bilo neizvesno, iako su neki kupci odustali.

"Neki jesu, ali ovaj neće da priča sa mnom uopšte, ne znam šta on misli, on je jedini kritičan", navodi kroz suze Olivera Perišić.

Ipak je većina uticala i na njega. Neki jesu bili na ranije organizovanom razgledanju, neki od zainteresovanih kupaca nisu, pa su na samoj licitaciji saznali kakve su okolnosti, da je neko stanove već platio i u njima živi.

"Kad smo čuli ženu kako plače... Da bilo koga isterujemo iz stana mislim da je... Više nego bezobrazno, tako da smo odustali i od tog stana i još jednog gde ljudi stanuju", navodi Novica Kitanović, kupac.

Olivera Perišić sa sinom nastavlja da stanuje u stanu 41. Za sada.

"Vraćam se u svoj stan, mada sad mi kažu da to sve još nije gorovo. Nadam se da će u međuvremenu da se desi nešto, neko čudo. Ne znam", kaže.